b"\n_START_ARTICLE_\nBeatrice Halsaa\n_START_SECTION_\nKarriere og forskning\n_START_PARAGRAPH_\nHun er utdannet cand. polit. i statsvitenskap ved Universitetet i Oslo i 1975. Fra 1977 var hun ansatt som h\xc3\xb8gskolelektor og fra 1988 som f\xc3\xb8rsteamanuensis ved Oppland distriktsh\xc3\xb8gskole, den senere H\xc3\xb8gskolen i Lillehammer, frem til 2001, og var tilknyttet studiet i samfunnspolitikk og offentlig forvaltning. I perioden 1986\xe2\x80\x931990 var hun ogs\xc3\xa5 tilknyttet Alternativ Framtid. Hun var professor II ved Senter for kvinne- og kj\xc3\xb8nnsforskning ved NTNU 1999\xe2\x80\x932002. Fra 2001 var hun f\xc3\xb8rsteamanuensis i hovedstilling ved dav\xc3\xa6rende Senter for kvinne- og kj\xc3\xb8nnsforskning ved Universitetet i Oslo, og ble professor i 2003._NEWLINE_Hennes faglige interesseomr\xc3\xa5der omfatter likestillingspolitikk, kvinnebevegelsen, multikulturalisme, politisk deltakelse og representasjon, utopier, feminisme og feministisk teori. Halsaa var vitenskapelig leder for forskningsprosjektet FEMCIT, \xc2\xabGendered Citizenship in Multicultural Europe: The Impact of Contemporary Women's Movements\xc2\xbb. Prosjektet ble finansiert av EUs 6. rammeprogram og koordinert fra Rokkansenteret ved Universitetet i Bergen. Prosjektet omfattet femten institusjoner i ti land. _NEWLINE_Hun var styremedlem i Norsk Kvinnesaksforening 2002\xe2\x80\x932010. Hun er fra 2016 medlem av Norges kvinnelobbys ekspertutvalg for kvinne- og likestillingspolitikk."